Ensenyament contractarà 800 docents nous per al curs vinent | Aguaita.cat
Redacció | 07/07/2018 a les 09:39h
Bargalló també ha explicat que la manca de 300 professors de català, castellà i matemàtiques se solucionarà amb les mesures excepcionals a la borsa d'interins però ha alertat que s'hauran de repetir si no augmenten el nombre de titulats en estos estudis.
Les dades de matriculació i la composició de l'oferta final d'escola pública encara no són definitius però l'increment de població escolar i la demanda de places públiques, que ha mantingut oberts més grups dels inicialment previstos, obligarà al Departament d'Ensenyament a contractar estos 800 nous professors. Així, la plantilla de docents arribarà pràcticament als 72.000.
D'esta manera se solucionaran les necessitats d'escolarització però no es podrà ampliar la plantilla per altres conceptes com podria ser la modificació de ràtios. Este però, no és l'únic canvi que es posarà en marxa el curs vinent, ja que la manca de professorat de català, castellà i matemàtiques a Secundària ha obligat al Departament a prendre mesures ''excepcionals'' per solucionar-ho. Bargalló ha xifrat en 300 els docents que faltaven d'estes especialitats i el seu buit l'ocuparan a parts iguals, mestres habilitats per donar classes a ESO, graduats que es comprometen a fer el màster de professorat abans de tres cursos, i professors que poden acreditar coneixements per impartir esta matèria.
Segons ha explicat Bargalló, les tres opcions ''no són excel·lents'' però permetre solucionar la manca de graduats en ciències exactes, i filologia catalana i castellana. Confia que esta sortida siga suficient per al proper curs però reconeix que s'hauran d'avaluar noves mesures excepcionals si no entren nous graduats a la borsa de docents. En este sentit, destaca que les universitats han ''d'ajudar'' a promoure, entre els estudiants d'estos graus, la docència com una sortida laboral amb inserció, a banda de la recerca.